**РАБОТНИК ЗАГИВА ПРИ ПРЪСКАНЕ НА ОВОЩНА ГРАДИНА**

**I. Обстоятелства**

Земеделски производител наема в деня на инцидента пострадалото лице да пръска овощната градина с механично задвижвана пръскачка и трактор на негов приятел. Загиналият работник, нает без трудов договор, е дошъл на овощната градина сутринта. Той зарежда резервоара на пръскачката с разтвор, но се оказва, че помпата е протекла и не е създала необходимото налягане за разпръскване на разтвора. Пострадалият застава в близост до необезопасения карданен вал, задвижващ пръскачката, и е увлечен от него, което е предизвикало смъртта му.

Земеделският производител е бил пред трактора и не е видял случващото се.

**II. Предприети мерки:**

На основание чл. 404, ал. 1, т. 3 от Кодекса на труда е спряна дейността по пръскане на градината.

Въз основа на писмените обяснения е издадено постановление по чл. 405а, ал. 2 от Кодекса на труда - за обявяване на трудово правоотношение, и е съставен акт за установяване на административно нарушение на основание чл. 1, ал. 2, във връзка с чл. 62, ал.1 от Кодекса на труда - за работа без сключен писмен трудов договор.